## J E G Y Z Ő K Ö N Y V

# *KÖRMEND VÁROS ÖNKORMÁNYZATA*

***KÉPVISELŐ-TESTÜLETÉNEK***

***2015. november 26-i üléséről***

Önkormányzati rendelet: 17-21/2015.(XI.27.)

Határozat: 109-122/2015.(XI.26.)

*(Az elfogadott rendeletek a jegyzőkönyv hátulján találhatók.)*

*J E G Y Z Ő K Ö N Y V*

|  |  |  |  |
| --- | --- | --- | --- |
| *Készült*: | Körmend Város Önkormányzata Képviselő-testületének 2015. november 26-i üléséről | | |
| *Jelen vannak:*  *Távol van:* | Bebes István, Faragó Gábor, Szabó Ferenc, Bán Miklós, Ferencz Gyula, Geosics László, Tompa László, Czvitkovics Gyula Csák Tamás, dr. Hadnagy Ádám, Tóth Gábor, Auer Miklós képviselő-testületi tagok  S | |  |
| *Tanácskozási joggal meghívottak közül megjelent:* | |  |  |
|  | dr. Stepics Anita jegyző  Némethné Simon Mária, a Gazdasági és Pénzügyi Iroda vezetője  Forró Szilvia Városfejlesztési és Építéshatósági irodavezető  Horváth István Nemzetiségi Önkormányzat vezetője | |  |

Bebes István polgármester köszönti a megjelenteket és megállapítja, hogy a Képviselő-testület az ülésen 12 fővel jelen van, az határozatképes, az ülést 14 óra 00 perckor megnyitja.

Bebes István polgármester elmondja, hogy Tompa László képviselő 2 előterjesztés napirendre vételét kéri, az egyik a központi temető kerítés felújításáról szóló előterjesztés, kérdezi a képviselőt, hogy szeretne-e mondani valamit ezzel kapcsolatban.

Tompa László képviselő-testületi tag elmondja, hogy a központi temető kerítésének felújításával kapcsolatosan nyújtotta be az egyik előterjesztését, tulajdonképpen magának a temető kerítésének a felújításáról már többször is beszéltek, de a 2015 évi költségvetésben a temető kerítés felújítását nem szerepeltették. Viszont úgy gondolja, hogy mivel nagyon szépen elkészült a 86-os számú főút, 8-as számú főút Körmend fele érkező szakasza, ezért fontos ebben az irányban is lépéseket tenni, ezért gondolta, hogy ezt az előterjesztést benyújtja ide a tisztelt képviselő-testület elé. Két javaslata is lenne majd ezzel kapcsolatban, hogyha a testület napirendre veszi. A költséget a 2016 évi költségvetésben javasolná megtervezni, vagy pedig esetlegesen plusz forrásokból teremtene erre fedezetet.

Bebes István polgármester elmondja, hogy az ilyen típusú javaslatokat a testület mindig megtárgyalja a költségvetés készítésének időszakában, és nyilvánvalóan ott számba veszi azokat a javaslatokat amelyek beérkeznek a város különböző területeiről, bármilyen feladat tekintetében. Ő azt gondolja, hogy a költségvetés tárgyalásának időszaka még odébb van, és éppen ezért ő személyesen nem javasolja külön szétszedni már előre a költségvetési tételeket. A napirendre vételt nem támogatja.

Bebes István polgármester kérdezi, hogy a képviselő-testület napirendre veszi-e az előterjesztést.

*A Képviselő-testület az előterjesztés napirendre vételét 2 igen, 7 nem szavazattal, 3 tartózkodás mellett elutasítja.*

Bebes István polgármester elmondja, hogy a következő napirendi javaslat Tompa Lászlótól a beépítetlen, belterületi, egyéb ipari-gazdasági területek adója címszó alatt érkezett be, amelyben hát ugye az adórendelet elkészítését a hivatalra testálja az előterjesztő. Kérdezi, hogy kíván-e ehhez a képviselő úr hozzászólni.

Tompa László képviselő-testületi tag elmondja, hogy azt gondolja, illetve ahogy hallja, Magyarország Kormányának és Körmend városának is, Körmend Város Önkormányzatának is célja a munkahelyteremtés és ma Körmenden az ipar letelepítésének az egyik fajsúlyos akadálya - úgy vélik - az ipari területeknek az ára. Egyesületüknek volt egy rendezvénye még néhány évvel ezelőtt, ahol a telektulajdonosok jóvoltából sikerült néhány telket értékesíteni, 20-30 munkahelyet létrehozni, de úgy gondolja, hogy ez Körmend városában kevés. Most azóta több év eltelt, ezek a vállalkozások működnek, de sajnos más vállalkozások, jobbára a telek árak miatt, nem tudtak elindulni. Most ennek az adónemnek a bevezetése több okból is a városnak az érdekét szolgálná, az egyik ok az az, hogy teret nyújtana ez az adónem a telekspekulánsok kiszűrésére, akik telekár emelésre spekulálva magasan tartják az árakat, és a lassan, de biztosan elkészülő M8-as elkerülőre, illetve a 86-as főútra appelálva nem is engedik le ezeket a telekárakat. A másik oka pedig ennek az adórendeletnek az lenne, hogy olyan bevételek válnának lehetővé Körmend Város Önkormányzatának, amelyek visszaforgatva esetlegesen támogatni tudnák a városunkba komoly szándékkal érkező, munkahely teremtő szándékkal letelepedő vállalkozásokat.

Bebes István polgármester elmondja, hogy ez egy érdekes dolog, mivel a rendeletnek megfogalmazott jogi formája van, itt azonban határozati javaslattal a hivatalt bízza meg az előterjesztő azzal, hogy készítse el a rendeletet. Személy szerint igazán érdekesnek tartja ezt a dolgot, amelyet képviselő úr benyújtott, de nyilván a testület bölcsességére bízza, hogy döntsön arról, hogy napirendre veszi-e. Kérdezi a képviselő-testületet, hogy felveszi-e az előterjesztést.

*A Képviselő-testület az előterjesztés napirendre vételét 9 igen, 2 nem szavazattal, 1 tartózkodás mellett támogatja.*

Bebes István polgármester javasolja, hogy a fenti előterjesztés 7. napirendi pontként kerüljön megtárgyalásra.

Bebes István polgármester kéri, hogy a módosított napirendről szavazzon a Képviselő-testület.

A Képviselő-testület a javaslatot 11 igen szavazattal, 1 tartózkodás mellett elfogadja, és a következő napirendet hagyja jóvá:

# N A P I R E N D

Nyilvános ülés keretében:

1. Beszámoló a polgármesternek a két ülés között tett fontosabb intézkedéseiről, eseményekről.

Előterjesztő: **Bebes** **István** polgármester

1. 2015. évi költségvetési rendelet módosítása

Előterjesztő: **Bebes István polgármester**

1. A lakbérek megállapításáról szóló 11/1994. (VI.30.) rendelet módosítása.

Előterjesztő: **Bebes István polgármester**

1. A közterületek használatáról és rendjéről szóló 21/2003. (VI.1.) önkormányzati rendelet módosítása.

Előterjesztő: **Dr. Bebes István polgármester**

1. Szociális ellátásokról szóló rendelet módosítása

Előterjesztő: **Bebes István** polgármester

1. Rendelet alkotása a településképi véleményezési eljárás alkalmazásáról

Előterjesztő: **Bebes István** polgármester

1. Beépítetlen, belterületi egyéb ipari gazdasági területek adója

Előterjesztő: **Tompa László** képviselő

1. Beszámoló a Körmendi Közös Önkormányzati Hivatal munkájáról

Előterjesztő: **Bebes István** polgármester és **Dr. Stepics Anita** jegyző

1. Az M8 gyorsforgalmi autópálya Körmend-kelet-országhatár közötti szakasz állami beruházása kapcsán a településrendezési eszközök módosítása

Előterjesztő: **Bebes István** polgármester

1. Kötelező felülvizsgálat miatt döntéshozatal a családsegítés és gyermekjóléti feladatokkal összefüggésben

Előterjesztő: **Bebes István** polgármester

1. Vas Megyei Kormányhivatallal kötött megállapodás módosítása

Előterjesztő: **Bebes István** polgármester

1. Dr. Batthyany Strattmann László Kórházért Közalapítvány alapító okiratának módosítása

Előterjesztő: **Bebes István** polgármester

1. 171/1997. (VIII.26.) sz. határozat visszavonása

Előterjesztő: **Bebes István** polgármester

1. Zeneiskola jövőjének megalapozásával kapcsolatos döntéshozatal

Előterjesztő: **Bebes István** polgármester

1. Intézményi tanácsba történő delegálás

Előterjesztő: **Bebes István** polgármester

1. Körmendi Idősekért Nonprofit Kft. ügyvezetői részére jutalom megállapítása

Előterjesztő: **Bebes István** polgármester

- Jelentés az előző ülésen elhangzott interpellációkra tett intézkedésekről.

Előterjesztő: **Forró Szilvia** irodavezető

- Interpellációk

**N A P I R E N D:**

**1./ Beszámoló a polgármesternek a két ülés között tett fontosabb intézkedéseiről, eseményekről**

Előterjesztő: **Bebes** **István** polgármester

Bebes István polgármester elmondja, hogy október 29-én részt vett a Néprajzi kiállítás megnyitóján. Október 30-án a VasiVíz közgyűlésén jelent meg, azonban határozatképtelenség miatt megismételt közgyűlésre került sor november 6-án. November 2-án tárgyalt a határon átnyúló Interreg projektekkel kapcsolatban. November 3-án megbeszélést folytatott az EON szombathelyi hálózati régió vezetőjével és a Villkász Kft. képviselőjével. November 4-én két 90 éves szépkorút köszöntött, emléklapokat adott át. November 5-én részt vett a Rákóczi út és Dózsa György utca közötti park hasznosításával kapcsolatos lakossági fórumon. November 6-án a VasiVíz Zrt. közgyűlésén vett részt, ahol a téma az Alapszabály módosítás, Felügyelőbizottsági Ügyrendi módosítás volt. November 12-én megbeszélést folytatott az Egis vezérigazgatójával. November 17-én képviselői megbeszélés volt előterjesztések benyújtásáról, továbbá részt vett a Körmendi Ifjúsági Kerekasztal alakuló ülésén. November 19-én a Körmendi Kölcsey Gimnázium újbóli önállósulásának 30. évfordulójára szervezett rendezvényen jelent meg, pedagógusi gyémántdiplomát adott át. November 20-án egyeztetést folytatott a határon átnyúló Interreg pályázat lehetőségéről: alternatív nyersanyagokból nyert energia, kommunális hulladék, szennyvíziszap, biogáz hasznosítása témában. Részt vett a Szociális Szolgáltató és Információs Központ által szervezett Szociális munkanapi ünnepségen. November 23-án a Miniszterelnökség Kulturális Örökségvédelmi Államtitkárságának helyettes államtitkárát és a Parlamenti Államtitkárság Kulturális Örökségvédelmi Főosztályának képviselőit fogadta, megbeszélést folytatott a Batthyány Kastély és Örökségközpont helyzetéről. November 24-én részt vett a Nyugat- Dunántúli Regionális Hulladékgazdálkodási Önkormányzati Társulás Tanácsülésén, melynek témája a 2015. évi költségvetés módosítása, a Társulás 2015. évi belső ellenőrzési tervének elfogadása volt, továbbá e napon lakossági fórum volt az 1. számú választókörzet képviselőjével a Rábán aluli településrész szennyvíz fejlesztésével kapcsolatban. November 25-én részt vett a Körmend és Kistérsége Önkormányzati Társulás és a Körmend és Mikrotérsége Köznevelési Intézményfenntartó Társulás tanácsülésén, melynek témája a 2015. évi költségvetési határozat módosítása, társulási megállapodás módosítása, orvosi ügyeleti feladatok ellátása volt.

A Képviselő-testület a polgármester két ülés közti időszakban végzett munkájának beszámolóját 11 igen szavazattal, 1 tartózkodás mellett elfogadja.

**2./ 2015. évi költségvetési rendelet módosítása**

Előterjesztő: **Bebes** **István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy idén harmadszor kerül a testület elé a költségvetési rendelet. A módosításokra az év közben érkezett normatívák rendezése miatt van szükség. Több mint 5 millió forint összegben érkezett normatíva bérkompenzációra, és 1,5 millió forint iskolaműködtetésre. A Művelődési Központ 900.000 Ft támogatást kapott a NAKVI-tól. A rendelet módosításban megjelennek a nyertes pályázatok is: a Kubinyi program során elnyert 12 millió forint, ami a múzeumi rész felújítását szolgálja a kastélyban, a már megérkezett kétszer 150 millió forint a kerékpárút építésre, a Gimnázium és a Dienes Lajos úti óvoda felújítása kapcsán is megérkezett már a közel 150 millió forint állami támogatás, a KEOP ivóvíz projekthez is megérkezett az önerő támogatás. Jelzi, hogy a KEOP szennyvízpályázathoz – amely érinti Nádalját és Berkit – további támogatást is kapott az önkormányzat.

Faragó Gábor képviselő-testületi tag a Pénzügyi és Városüzemeltetési Bizottság véleményét tolmácsolva támogatja a rendeleti javaslat elfogadását.

Csák Tamás képviselő-testületi tag a Társadalmi és Ifjúsági Ügyek Bizottságának véleményét tolmácsolva támogatja a rendeleti javaslat elfogadását.

Czvitkovics Gyula képviselő-testületi tag a Városfejlesztési és Városüzemeltetési Bizottság véleményét tolmácsolva támogatja a rendeleti javaslat elfogadását.

Bebes István polgármester kéri a javaslat elfogadását.

Körmend Város Önkormányzata Képviselő-testülete a javaslatot 12 igen szavazattal elfogadja, és a következő rendeletet alkotja:

**17/2015.(XI.27.) önkormányzati rendelet**

Körmend Város Önkormányzata 2015. évi költségvetéséről szóló 2/2015. (I.30.) önkormányzati rendelet módosításáról.

/A rendelet teljes és hiteles szövete a jegyzőkönyvhöz csatolva/

**3./ A lakbérek megállapításáról szóló 11/1994. (VI.30.) rendelet módosítása.**

Előterjesztő: **Bebes** **István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. A rendelet éves szinten történő felülvizsgálata nagyon fontos, hiszen a lakások karbantartására folyamatosan áldozni kell, az idei évben ez közel 5 millió forintot jelent. Kéri a testületet, hogy a rendelet elfogadásával a jövőben is biztosítsanak erre fedezetet.

Faragó Gábor képviselő-testületi tag a Pénzügyi és Városüzemeltetési Bizottság véleményét tolmácsolva támogatja a rendeleti javaslat elfogadását.

Csák Tamás képviselő-testületi tag a Társadalmi és Ifjúsági Ügyek Bizottságának véleményét tolmácsolva támogatja a rendeleti javaslat elfogadását.

Bebes István polgármester kéri a javaslat elfogadását.

Körmend Város Önkormányzata Képviselő-testülete a javaslatot 11 igen és 1 nem szavazattal elfogadja, és a következő rendeletet alkotja:

**18/2015.( XI.26.) önkormányzati rendelet**

Körmend város Önkormányzata Képviselő-testületének a lakbérek megállapításáról szóló 11/1994. (VI.30.) rendelet módosításáról.

/A rendelet teljes és hiteles szövete a jegyzőkönyvhöz csatolva/

**4./ A közterületek használatáról és rendjéről szóló 21/2003. (VI.1.) önkormányzati rendelet módosítása.**

Előterjesztő: **Bebes István polgármester**

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy a Városgondnokság gépparkjának megújítását elkezdték, azt folyamatosan bővíteni kell, hiszen a város környezetének rendben tartásához erre szükség van.

Faragó Gábor képviselő-testületi tag a Pénzügyi és Városüzemeltetési Bizottság véleményét tolmácsolva támogatja a rendeleti javaslat elfogadását.

Czvitkovics Gyula képviselő-testületi tag a Városfejlesztési és Városüzemeltetési Bizottság véleményét tolmácsolva támogatja a rendeleti javaslat elfogadását.

Bebes István polgármester kéri a javaslat elfogadását.

Körmend Város Önkormányzata Képviselő-testülete a javaslatot 10 igen, 1 nem szavazattal, 1 tartózkodás mellett elfogadja, és a következő rendeletet alkotja:

**19/2015.( XI.27.) önkormányzati rendelet**

A közterületek használatáról és rendjéről szóló 21/2003. (VI. 01.) önkormányzati rendelet módosításáról.

/A rendelet teljes és hiteles szövete a jegyzőkönyvhöz csatolva/

**5./ Szociális ellátásokról szóló rendelet módosítása.**

Előterjesztő: **Bebes István polgármester**

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy 2015. év februárjában a testület elfogadta az új szociális rendeletet, amelyben a törvényi változásokra kellett reagálni. A szabályozásnak még nem volt gyakorlata, így most a tapasztalatok alapján szükség van a rendelet módosítására, mégpedig akként, hogy egyszerűsíteni kell a lakhatási támogatás esetében a jogosultsági feltételek igazolását, a gyógyszertámogatás pénzbeni ellátásként nyújtandó, valamint a fűtési támogatás esetében a jogosultak körét másképp javasolja meghatározni.

Csák Tamás képviselő-testületi tag a Társadalmi és Ifjúsági Ügyek Bizottságának véleményét tolmácsolva támogatja a rendeleti javaslat elfogadását.

Bebes István polgármester kéri a javaslat elfogadását.

Körmend Város Önkormányzata Képviselő-testülete a javaslatot 12 igen szavazattal elfogadja, és a következő rendeletet alkotja:

**20/2015.( XI.27.) önkormányzati rendelet**

Az Önkormányzat által biztosított települési támogatásról és más szociális jellegű ellátásokról, személyes gondoskodást nyújtó ellátásokról, valamint az újszülöttek támogatásáról szóló 5/2015. (III.1.) sz. önkormányzati rendelet módosításáról.

/A rendelet teljes és hiteles szövete a jegyzőkönyvhöz csatolva/

**6./ Rendelet alkotása a településképi véleményezési eljárás alkalmazásáról.**

Előterjesztő: **Bebes István polgármester**

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy a rendelet tervezet egy új intézményt, a településképi véleményezési eljárást vezeti be. Az építésügyi törvény megteremti a lehetőségét annak, hogy az Önkormányzatok a településkép védelme végett véleményezhessék az építésügyi hatósági engedélykérelmeket. Fontos a rendelet megalkotása, hiszen amennyiben a képviselő-testület nem alkot rendeletet, akkor más fog dönteni az ilyen jellegű kérdésekben, így kikerül a döntési lehetőség az önkormányzat kezéből. A döntéseket a főépítész, Rápli Pál készíti elő az egyes ügyekben.

Auer Miklós képviselő-testületi tag az előterjesztés 4. oldalán található alaprajzzal, homlokkal kapcsolatban kérdezi, hogy azt is ilyen szigorúan kell-e vizsgálni.

Rápli Pál főépítész elmondja, hogy vizsgálni kell azt is, hogy a kialakult állapot lehetővé teszi-e a kívánt megoldás megvalósítását, hogy a településképi vélemény ne állítson olyan követelményt, amely az építtető számára többletakadályt jelenthet.

Tompa László képviselő-testületi tag kéri, hogy az előterjesztésben szereplő Bem János utca nevét javítsák Bem Józsefre, továbbá a rendelet tervezet a 4. § (5) pontjában szereplő pdfA formátum nem létezik, így kéri az „A” betű törlését.

Rápli Pál főépítész elmondja, hogy az építési eljárásokban szerepel a fenti formátum, ez teszi lehetővé, hogy jogi eljárást megalapozó bizonyítékba ne lehessen belejavítani.

Czvitkovics Gyula képviselő-testületi tag a Városfejlesztési és Városüzemeltetési Bizottság véleményét tolmácsolva támogatja a rendeleti javaslat elfogadását.

Bebes István polgármester kéri a javaslat elfogadását.

Körmend Város Önkormányzata Képviselő-testülete a javaslatot 11 igen szavazattal, 1 tartózkodás mellett elfogadja, és a következő rendeletet alkotja:

**21/2015.( XI.27.) önkormányzati rendelet**

A településképi véleményezési eljárásról.

**7./ Beépítetlen, belterületi egyéb ipari gazdasági területek adója**

Előterjesztő: **Tompa László képviselő**

*(Az előterjesztés írásos anyaga a jegyzőkönyvhöz mellékelve.)*

Bebes István polgármester elmondja, hogy az újonnan felvett előterjesztést tárgyalja meg most a testület. Tompa László képviselő egy új típusú adó bevezetésére tett javaslatot a testületnek, ennek az előterjesztésnek a kidolgozását kéri a jegyzőtől. Az adó a beépítetlen, belterületi egyéb ipari-gazdasági területeket érintené, sújtaná. A képviselő úr előterjesztése szerint az adó kiszűrné a spekulatív célú ingatlanvásárlásokat és bevételt teremtene a városnak is. Kérdezi képviselő úrtól, hogy kívánja-e kiegészíteni az előterjesztést.

Tompa László képviselő elmondja, hogy igen, egy új adónak a bevezetését szeretné kezdeményezni, de itt a hangsúly nem az új adó bevezetésén, hanem a munkahelyteremtésen van. Ugyanis, hogyha az előterjesztését még egy szóval kiegészíthetné, előterjesztésének tárgyát beépítetlen, belterületi inaktív egyéb ipari gazdasági területek adójában jelölné meg. A mai napon eldöntheti azt Körmend Város Önkormányzata, hogy az általa javasolt paraméterek elfogadása mellett, egy éves szinten 50 milliós bevétellel járó adónemet kivet-e azzal, hogy a ciklus végéig ez egy 200 milliós bevétel is lehet. Az előterjesztése a helyi építési szabályzat 15. §-a alapján meghatározott gazdasági területek megkülönböztetésére szolgáló furcsa névre épül - egyéb ipari gazdasági területek - ezt az elnevezést innen vette. A rendelet minden egyes, illetve a rendelet alkotáshoz szükséges minden egyes információ bent van az előterjesztésben, tehát a rendelet neme mint adó, a tárgya, mint azt az előbb elmondta, mértéke nem nagy, 100 forint lenne, a bevezetés időpontja 2016. január 1, illetve ezt az egész rendeletet lehet még a továbbiakban finomítani, adómentesség és különböző értelmező rendelkezésekkel. Még egy észrevétele lenne, ha elfogadják az egész adórendelet, illetve felhatalmazzák esetlegesen jegyző asszonyt, hogy megalkossa ezt az adórendeletet, akkor az lenne a kérése, hogy a beérkező adókat – mivel úgy tudja, hogy gyakorlat szerint egy elkülönített számlán kezelik - címkézzék meg, hogy vállalkozások fejlesztésére fordítódjék.

Faragó Gábor képviselő-testületi tag elmondja, hogy elég értetlenül állt az előterjesztés előtt, ugyanis annak idején, amikor szó arról, hogy bevezetik a kommunális adót, eléggé keményen, sőt már sértően bírálták ezt a lépést a ProKörmendél, majd most pedig a ProKörmend tesz a testület elé egy olyan előterjesztést, amelyben helyi adót akar bevezetni. Ez az egyik amit nem értett, a másik pedig, hogy az ipari, gazdasági területek kapcsán nemrég hoztak egy rendeletet, amit a képviselő úr is támogatott és amelynek célja, hogy az ide települő vállalkozásokat és a meglévő vállalkozásokat támogassák. Hogy ha egy helyi adót vezetnek be, ezzel úgy gondolja, pont az ellenkezőjét érik el. Tehát, hogyha eladásra szánt területeket adóztatnak meg, azt bele fogják építeni a vételárba. Aki meg vásárol egy területet, annak lehet, hogy egy kis időre van szüksége, hogy egy kicsit megerősödjék és utána kezd el vállalkozni. De ha megadóztatják, akkor épp a megerősödését akadályozzák. Úgyhogy ő maga részéről ezt az előterjesztést nem tudja támogatni.

Tóth Gábor képviselő-testületi tag elmondja, hogy ő is átnézte az előterjesztést, amit képviselő úr írt. Ő a beadott papíron szereplő ötletet előterjesztésnek nem nevezné igazából, mert meghatározhatatlan belőle, hogy mit is szeretne, milyen adót szeretne bevezetni képviselő úr. Ezért ő is csak találgatni tud. Azt gondolja, hogy a felvetésben szereplő egy millió forint/hektár/év a vállalkozásokat sújtaná talán, de azt gondolja, hogy ez sújthatja részben vagy egészben a lakosságot is. Egy esztendeje a választási kampányban éppen azt hangoztatta a képviselő által képviselt városszépítő egyesület, hogy nem kell bevezetni új helyi adókat, és jobb, okosabb gazdálkodást javasoltak a képviselő-testületnek. 2015. márciusában tárgyalta a testület a mikro- kis- és középvállalkozások támogatásáról szóló rendeletet, melyet azért hozott létre, szavazott meg a testület, hogy támogassák a munkahelyteremtést a városban. Ezt a rendeletet képviselő úr is támogatta. Az ingatlanok megadóztatása úgy gondolja, hogy szöges ellentétben áll azzal a rendelettel, amit márciusban hoztak, és elbizonytalaníthatja azokat a vállalkozásokat, amelyek jelenleg itt vannak, vagy a jövőben készülnének itt valamiféle vállalkozást indítani, megtelepedni, vagy éppen fejleszteni. Hiszen nem lehetnek abban biztosak, hogy ezt a fajta, ingatlanra kivetett adót majd nem váltja-e fel például egy építményadó. Azt gondolja, hogy ez nem jó irány. Kíváncsi lenne arra a gondolatmenetre, amely mentén ennek az adónak a bevezetését kitalálta képviselő úr hogy jutott el a helyi adók ellenzésén, a vállalkozások munkahelyteremtő támogatásán át most a vállalkozók megadóztatásáig. Azt írta célként, hogy ez segít kiszűrni a spekulatív ingatlanvásárlásokat. Ő azt gondolja, épp az ingatlan spekuláció lehet az, ami képviselő urat mozgatja, hiszen véleménye szerint ez az adó alkalmas lehet arra, hogy letörje az ingatlan árat, és ő arra gondolna, hogy képviselő úrnak talán van olyan barátja, aki szeretne alacsony áron ingatlant vásárolni.

Ferencz Gyula képviselő-testületi tag elmondja, hogy a legelső észrevétele ezzel kapcsolatban az, hogy Körmenden azt a 3000 elveszett munkahelyet, amit még a könnyűiparban elvesztettek, azt már részben tudták pótolni, és nem ennek a képviselő- testületnek, sem az előzőnek a hibája volt az, hogy Körmenden nem nőtt annyira, mint ahogy elvárható lett volna a munkahelyteremtés. Tehát véleménye szerint egyáltalán nem ettől nem jönnek ide a beruházó cégek, a másik dolog pedig az, hogy nem hiszi, hogy drágább lenne a terület, mint bármelyen más, például Szombathelyen vagy Szentgotthárdon. A következő dolog az, hogy egy új adónem bevezetése nem annyit jelent, hogy egyetlenegy alkalommal, egy előterjesztés alapján, bármilyen kicsi adónemmel sújtják a vállalkozót, vagy a lakosságot. Véleménye szerint ez egy elhamarkodott döntés lenne.

Czvitkovics Gyula képviselő-testületi tag úgy gondolja, hogy az adó minden formájában sújtja a dolgozót és a vásárlót is, úgyhogy a jelenlegi gazdasági környezetben ő úgy gondolja, hogy nem egy új adó bevezetésével kellene fellépni, hiszen ez mint, mondta, ez visszacsatolható a vásárló irányába is, és nem gondolná, hogy megmozgatná a piacot, annál is inkább, mert a belterület részen nincs akkora ingatlan terület ami ilyen volument szerinte indokolna.

Tompa László képviselő-testületi tag örül, hogy több érv után egy kis parázs vita tud ebben a történetbe kialakulni közöttük, illetve szeretné megvédeni az álláspontját, mert kérdéseket is intéztek hozzá. Az előbb ő jelezte, hogy a létrehozandó adónem kapcsán az előterjesztését az inaktív szóval ki szeretné egészíteni, ami annyit jelent, hogy beépítetlen, inaktív belterületi, egyéb ipari-gazdasági területek adójáról beszél, mégpedig azzal a céllal, hogy Körmend városában munkahelyeket tudjanak teremteni. A kommunális adó, amit Faragó Gábor kolléga hozott föl neki, az a lakosságot sújtotta volna, amit a Tóth képviselő társa felhozott, hogy van-e ilyen barátja, aki szeretne itt telket vásárolni, arra azt tudja mondani, hogy van több üzlettársa, akik jönnének ebbe az irányba, beruháznának itt Magyarországon, illetve ebben a térségben, reményei szerint itt a Körmend környéki és a körmendi területeken, illetve szeretné emlékeztetni a képviselő társait arra, hogy Körmendnek maga a geopolitikai helyzete évszázadokon keresztül meghatározta azt az irányt, hogy itt a kereskedelem mindig is zajlott, tehát az emberek ide jöttek, kereskedők ide jöttek, nem pedig Szentgotthárdra vagy Szombathelyre mentek az emberek dolgozni, hanem itt voltak a városukban. Még egy nagyon fontos dologra felhívná a tisztelt képviselő-testület figyelmét, egy közmondásra, hogy a puding próbája az evés. Hogyha ezt a dolgot nem mérik meg, nem próbálják meg, akkor nem biztos, hogy jó dolgot tesznek. Azt gondolja, hogy a Kormány megadta azt a lehetőséget az Önkormányzatnak, hogy adók formájában pénzt szedjenek be, mint önkormányzat, és ezt visszaforgassák munkahelyteremtésre. Ő ezt akarja hangsúlyozni, mielőtt a testület bölcsességére bízza ezt a szavazást. Ha csökkennének ezek az ipari ingatlan területeknek a telekárai, akkor bizonyára jóval több befektető tudna ide érkezni, akár a Gábor barátja, akár bármelyiküknek az ismerőse, barátja. Ebben az esetben viszont megvalósítanák azt a célt, hogy munkahelyeket teremtünk. Ez az általa belőtt 50 millió forint éves bevétel pedig elkezdene dekadens mértékben csökkeni, ugyanis ezek a telkek nem inaktívak, hanem aktívak lennének, elkezdene ez az összeg fogyni, miközben párhuzamosan a munkahelyek pedig létrejönnének.

Bebes István polgármester kérdezi, hogy ezt úgy vehetik, hogy képviselő úr a kérdések megválaszolásával le is zárta a maga részéről az előterjesztést?

Tompa László képviselő-testületi tag elmondja, hogy ha van kérdés, szívesen válaszol.

Bebes István polgármester elmondja, hogy nem lát több kérdést. Elmondja, hogy ő is szeretne pár gondolatot megosztani. Mi az, hogy spekulatív ingatlanszerzés? Akkor mondjuk az EGIS, amikor megvette a plusz területet, akkor az spekulatív ingatlanszerzés volt? Személy szerint ő ezt nem így látja. Az EGIS arra készült, hogy lesz lehetősége arra, hogy további munkahelyeket hozzon létre, beépítse a területet. De nem tudja beépítetni, mert olyan a piaci helyzet, nem tud ezzel mit kezdeni. A másik az az EYBL. Az EYBL azzal a szándékkal jött ide, hogy létrehoz egy komoly ipari létesítményt és megpróbál további fejlesztések végrehajtani, ez is volt a szándék, hiszen az utolsó pillanatig arról szóltak a tárgyalások, hogy még milyen fejlesztések fognak megvalósulni az ipari parkban. És nem azért nem valósult meg, mert ők spekulációra gondoltak, vagy drága volt a beruházás, hanem azért nem valósult meg, mert jött egy gazdasági világválság, amelyre senki nem volt felkészülve. Hogy néz az most a többiek szemébe, aki kedvezményesen vásárolt az Ipari Parkban területet, kedvezményesen azt megkapta, majd utána szemközt csapja azt a céget, aki kedvezményesen kiajánlotta neki a területet. Na, ez egy elég izgalmas játéka a világnak, tehát amíg kedves neki, addig aranyos és barátja, majd amikor pedig megvan mindene, akkor jól pofon vágja.

Magyarország most kezd kijönni a válságból, jobban teljesít a gazdaság. Persze, hogy kapnak-e munkaerőt Körmenden, az eléggé kérdőjeles. Ha megjelenik itt egy komolyabb cég, a következő a kérdése: 100 szakképezett munkaerő van-e? Mit mondanak? Nincs, ugyanis nincs ekkora szakképzett munkaerő. Nem tudnak neki mit mondani, mert van terület, a városnak is van területe, de a cég mégis visszavonul, mert egész egyszerűen nagyobb volument nem tud megvalósítani szakképzett emberek hiányában. Képviselő úr bizonyára tudja, hogy települési adó keretében cégeket nem adóztathatnak meg. Igazából nem tudja, hogy mit akar képviselő úr bevezetni, települési adót vagy telekadót, de abban a tekintetben, amibe a javaslat elmegy, abban nem adóztathatnak meg cégeket, abban csak magánszemélyeket adóztathatnak meg. Akkor viszont meg fognak adóztatni 5-6-7-8 magánszemélyt, akik nem hiszi, hogy spekulatívak lennének. Az 50 millió forint kapcsán elmondja, hogy biztos abban, maximum egy pár millió forint lenne csak a bevétel és egy csomó háború, tehát ezt ő egyáltalán nem javasolja.

Mindenki dönt, ahogy dönt, ő nem javasolja az előterjesztés támogatását és azt gondolja, hogy a források meg fogják teremteni a kis- és középvállalkozások támogatását, megkapják azt a típusú kedvezményt a cégek, amelynek alapján céget tudnak létrehozni és munkahelyeket tudnak teremteni. Meg szeretné azt jegyezni, hogy itt nincs munkanélküliség, legalábbis látens munkanélküliség van. Az ország túlfelén meg 20 % környéki és hát logikusan kevésbé támogatnak ezért központilag bennünket, tehát a letelepüléshez jóval kisebb támogatási lehetőségeket adnak ennek a térségnek. A másik térségnek meg többet. Tehát itt valami olyan típusú megoldás kell, ami nyilvánvalóan majd átstrukturálja az egész ipari tevékenységet és más lehetőségeket hoz, és azt gondolja hogy ebben a város eddig minden erőfeszítést meg tett, és meg is fog tenni az elkövetkezendő időszakban is.

Bebes István polgármester kéri az előterjesztés határozati javaslatáról a szavazást.

Körmend Város Önkormányzata Képviselő-testülete a határozati javaslatot 1 igen, 11 nem szavazattal elutasítja, és a következő határozatot hozza:

**109/2015.(XI.26.) önkormányzati határozat**

Körmend város Önkormányzata képviselő-testülete a Tompa László képviselő által előterjesztett, a beépítetlen, belterületi, inaktív egyéb ipari-gazdasági területek megadóztatásáról szóló előterjesztés határozati javaslatát nem támogatja.

**8./ Beszámoló a Körmendi Közös Önkormányzati Hivatal munkájáról.**

Előterjesztő: **Bebes István polgármester és Dr. Stepics Anita jegyző**

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy számos feladatot vesz a hivatal a nyakába. A pénzügyi iroda, a városüzemeltetés, a pályázati iroda a város érdekében dolgozik. Némely esetben feszültséget is hoz a hivatalba a sok feladat megoldása. Megköszöni a kollégáknak a kemény munkát.

Auer Miklós képviselő-testületi tag elismerését fejezi ki a megfeszített munkához.

Faragó Gábor képviselő-testületi tag a Pénzügyi és Városüzemeltetési Bizottság véleményét tolmácsolva támogatja a határozati javaslat elfogadását.

Csák Tamás képviselő-testületi tag a Társadalmi és Ifjúsági Ügyek Bizottságának véleményét tolmácsolva támogatja a határozati javaslat elfogadását.

Bebes István polgármester kéri a határozati javaslat elfogadását.

Körmend Város Önkormányzata Képviselő-testülete a határozati javaslatot 12 igen szavazattal elfogadja, és a következő határozatot hozza:

**110/2015.( XI.26.) önkormányzati határozat**

Körmend város Önkormányzata képviselő-testülete a körmendi Közös Önkormányzati Hivatal éves munkájáról szóló beszámolót elfogadja.

**8./ Az M8 gyorsforgalmi autópálya Körmend-kelet-országhatár közötti szakasz állami beruházása kapcsán a településrendezési eszközök módosítása**

Előterjesztő: **Bebes István polgármester**

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy a terveket később ismertettek meg az önkormányzattal, így folyamatos vita alakult ki. Örül annak, hogy Körmend, Szentgotthárd és az OPEL Magyarország Kft. közösen elérte azt, hogy a NIF Zrt. komolyan vegye őket, a kéréseket meghallgassa. Az összefogás eredményeképpen igyekeznek a jövőben figyelembe venni a felmerült igényeket. A NIF Zrt-nek be kell fejeznie az uniós projektjét. Ezt segíti elő az, ha módosul a helyi építési szabályzat. A HÉSZ összhangban lesz az elkészült tervekkel, a tervezés pedig folytatódni fog. A decemberi ülésen a testület konkrétan tárgyalhatja majd a HÉSZ módosítását.

Tóth Gábor képviselő-testületi tag kérdezi, hogy gyorsforgalmi útról vagy autópályáról beszélhetnek.

Forró Szilvia a Városfejlesztési és Építéshatósági iroda vezetője elmondja, hogy a tervező is mindkét fogalmat használja. környezetvédelmi engedély van kifüggesztés alatt, amely december 1-én lesz jogerős, a Környezetvédelmi Országos Főfelügyelőség mindkét esetet meghagyta az engedélyében, a 2x1, illetve a 2x2 sávra is fenntartja az engedélyét. Ezek után lesz engedélyeztetve vagy az autópálya vagy az autóút.

Tompa László képviselő-testületi tag megköszöni a munkát.

Auer Miklós képviselő-testületi tag elmondja, hogy most már másodszor fognak lakóépületeket elbontani, vélhetően utcák is szűnnek meg. A magassági vonalvezetésnél több mint tíz méteres töltést fognak emelni, így az ott élők, akik nem tudnak onnan elköltözni, valószínűleg a pszichiátrián fognak kikötni. Nem tartja ezt okos megoldásnak.

Czvitkovics Gyula képviselő-testületi tag a Városfejlesztési és Városüzemeltetési Bizottság véleményét tolmácsolva támogatja a határozati javaslat elfogadását.

Bebes István polgármester elmondja, hogy az ott élők megpróbálják elfogadni, elviselni a kialakult helyzetet, eddig korrekt módon álltak hozzá. Enélkül a fejlődés nem lenne megoldható. Megpróbálják a környezeti hatásokat a lehető legnagyobb mértékig kiküszöbölni, csak olyan hatások érjék őket, ami a normális létüket nem zavarja, az önkormányzat is ezért küzd. Azok, akiknek a területét kisajátítják, olyan forráshoz jutnak, amellyel tudnak élni. Natura 2000-es területeken nem lehet keresztülvezettetni az autópályát, ezt tudomásul kel venni.

Bebes István polgármester kéri a határozati javaslat elfogadását.

Körmend Város Önkormányzata Képviselő-testülete a határozati javaslatot 11 igen és 1 nem szavazattal elfogadja, és a következő határozatot hozza:

**111/2015.( XI.26.) önkormányzati határozat**

Körmend Város Önkormányzata Képviselő-testülete az **M8 gyorsforgalmi autópálya Körmend-kelet- országhatár közötti szakasz tervezését illető állami beruházás kapcsán**

* úgy dönt, hogy támogatni kívánja a NIF Zrt. beruházásában megvalósuló, Körmendet elkerülő M8 gyorsforgalmi út megvalósítására irányuló tervezési munkát, és annak érdekében, hogy az M8 gyorsforgalmi út terv szerinti nyomvonala és a helyi településrendezési eszközök között az egyezőség megteremtődjék, a Képviselő-testület jóváhagyja és kezdeményezi a szükséges településrendezési eszközök módosítását,
* felhatalmazza a polgármestert a fenti okból szükséges helyi építési szabályzat és szabályozási terv módosítását célzó megállapodás aláírására azzal, hogy a helyi településrendezési eszközök módosítása kapcsán felmerülő valamennyi költséget a NIF Zrt, mint beruházó viseli,
* felkéri városi főépítészt a szükséges intézkedések megtételére.
* az eljárás lefolytatását követően kéri a záró-véleményes dokumentációt a Képviselő-testület elé tárni elfogadásra.

Felelős: Polgármester, főépítész

Határidő: 2015. december 15., a Képviselő-testület elé történő elfogadó előterjesztésre.

**9./ Kötelező felülvizsgálat miatt döntéshozatal a családsegítés és gyermekjóléti feladatokkal összefüggésben**

Előterjesztő: **Bebes István polgármester**

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy a Kistérségi Társulás már hozott döntést. Szőce a társulás tagja szeretne lenni, így felvételét minden testületnek jóvá kell hagynia. A társuláson belül minden Közös Hivatal székhelytelepülése úgy döntött, hogy minden önkormányzat vonatkozásában Körmendtől kívánják igénybe venni a család- és gyermekjóléti szolgáltatásokat, ez azt jelenti, hogy további 7 település részére biztosítja a Szociális Szolgáltató a feladatot a következő évtől. A család- és gyermekjóléti központról Körmendnek kell döntenie, a Szociális Szolgáltatón belül tudja ezt a feladatot a város működtetni.

*Kérdezi, hogy egy szavazással dönthet-e a testület az összes határozati javaslatról.*

*A jelenlévők ezt támogatják, így a testület egy szavazással dönt az összes határozati javaslatról.*

Bebes István polgármester kéri a határozati javaslatok elfogadását.

Körmend Város Önkormányzata Képviselő-testülete a határozati javaslatot 12 igen szavazattal elfogadja, és a következő határozatot hozza:

**112/2015.( XI.26.) önkormányzati határozat**

Körmend Város Önkormányzata Képviselő-testülete jóváhagyja azt, hogy Szőce Község Önkormányzata 2016- január 1-ével teljes jogú tagja legyen a Körmend és Kistérsége Önkormányzati Társulásnak.

**113/2015.( XI.26.) önkormányzati határozat**

Körmend város Önkormányzata Képviselő-testülete, mint a Körmendi Közös Önkormányzati Hivatal székhelytelepülése úgy dönt, hogy 2016. január 1-étől a család-és gyermekjóléti szolgálatot, mint általa kötelezően ellátandó feladatot a Körmendi Közös Önkormányzati Hivatalhoz tartozó valamennyi települést érintve, rájuk is kiterjedően, a feladatellátást részükre is biztosítva, a Körmend és Kistérsége Önkormányzati Társulás által fenntartott Szociális Szolgáltató és Információs Központon keresztül biztosítja.

**114/2015.( XI.26.) önkormányzati határozat**

Körmend város Önkormányzata Képviselő-testülete jóváhagyja a Körmend és Kistérsége Önkormányzati Társulás társulási megállapodásának módosítását az alábbiak szerint, egyúttal felhatalmazza a polgármestert a társulási megállapodás módosításának aláírására:

1. A társult tagok tagjaik sorába felveszik Szőce Község Önkormányzatát 2016. január 1-i hatállyal. Ennek megfelelően a társulási megállapodás 2. pontja kiegészül az alábbival:

**/A Társulás tagjainak neve, székhelye, képviselője/:**

(A Társulási tagok képviselőinek nevét a megállapodás függeléke tartalmazza)

Szőce Község Önkormányzata (Szőce, Kölcsey Ferenc u. 66. 9935.)

1. A társulási megállapodás 4.2. pontjának a Szociális és gyermekjóléti feladat ellátása cím alatt található bekezdése az alábbiak szerint módosul:

A Társulás az alábbi feladatokat az alábbi társult tagok részére biztosítja:

1. A társulási megállapodás 4.2. pontjának a Szociális és gyermekjóléti feladat ellátása cím alatt található l) pontja (gyermekjóléti szolgáltatás) törlésre kerül.
2. A társulási megállapodás 4.2. pontjának a Szociális és gyermekjóléti feladat ellátása cím alatt található k) pontjában a „valamint a” szövegrész törlésre kerül.
3. A társulási megállapodás 4.2. pontjának a Szociális és gyermekjóléti feladat ellátása cím alatt található f) pontja az alábbiak szerint módosul:

**f) a család-és gyermekjóléti szolgálat** feladatot az alábbi társult tagok részére: Egyházashollós, Kemestaródfa, Körmend, Magyarnádalja, Magyarszecsőd, Pinkamindszent, Vasalja, Nádasd, Daraboshegy, Halogy, Katafa, Hegyhátsál, Hegyháthodász, Csákánydoroszló, Döbörhegy, Döröske, Szarvaskend, Nagymizdó, Molnaszecsőd, Egyházasrádóc, Nemesrempehollós, Harasztifalu, Nagykölked, Rádóckölked, Halastó, Szőce.

1. A társulási megállapodás 4.2. pontjának a Szociális és gyermekjóléti feladat ellátása cím alatt található szövegrésze kiegészül az alábbi l) ponttal:

l) **a család-és gyermekjóléti központot**, mint szakfeladatot a Társulás Körmend város Önkormányzatával kötött megállapodás alapján, jogszabályban meghatározottak szerint, a Körmendi Járás lakosságára kiterjedően biztosítja azzal, hogy a Társulás tagjai a család-és gyermekjóléti központra előírt feladatok teljesítésében egymással és a Szociális Szolgáltató és Információs Központtal együttműködnek, és a rendelkezésre álló eszközeikkel és lehetőségeikkel elősegítik a feladat magas szinten történő szakmai megvalósítását.

1. A társulási megállapodás 1. számú függeléke kiegészül az alábbiakkal:

*/1. Függelék*

**A Körmend és Kistérsége Önkormányzati Társulás**

**tagönkormányzatainak lakosságszáma a költségvetési törvényben foglaltak alapján és a társulásba delegált tagok neve/**

|  |  |  |  |
| --- | --- | --- | --- |
| ***Település KSH kódja*** | ***Település neve*** | ***Település lakosságszáma*** | ***Delegált tag neve*** |
| *1819521* | *Szőce* | *336* | Tornyos Ottóné polgármester |

**115/2015.( XI.26.) önkormányzati határozat**

Körmend város Önkormányzata Képviselő-testülete úgy dönt, hogy a család-és gyermekjóléti központ szakfeladatot 2016. január 1-ével a Körmend és Kistérsége Önkormányzati Társulás fenntartásában lévő Szociális Szolgáltató és Információs Központon keresztül látja el.

**116/2015.( XI.26.) önkormányzati határozat**

Körmend város Önkormányzata Képviselő-testülete jóváhagyja a Szociális Szolgáltató és Információs Központ alapító okiratának módosítását, valamint a módosításokkal egybeszerkesztett alapító okiratát az előterjesztés mellékletében foglaltak szerint.

Felelős: jegyző MÁK felé való felterjesztésért

Határidő: 2015. november 30. felterjesztésre

**10./ Vas Megyei Kormányhivatallal kötött megállapodás módosítása**

Előterjesztő: **Bebes István polgármester**

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy a régi autó átadásáról szól az előterjesztés. Mivel a Járási Hivatal feladatai tovább nőnek, szükségük van további autóra a helyszínre történő kiszálláshoz. Az átadásra – amennyiben a határozat elfogadásra kerül - december 1-jével kerülne sor.

Tompa László képviselő kérdezi – hogy mivel az előterjesztésben egy, míg a mellékletben két darab személygépkocsi szerepel – a KXN rendszámú gépkocsi milyen típusú kocsi.

Bebes István polgármester elmondja, hogy a KXN rendszámú személygépkocsi egy Volkswagen Polo típusú személygépkocsi, amely jelen pillanatban éppen szerelőnél van, motorhiba miatt, ez már 2012. év végén átadásra került a Járásnak.

Faragó Gábor képviselő-testületi tag a Pénzügyi és Városüzemeltetési Bizottság véleményét tolmácsolva támogatja a határozati javaslat elfogadását.

Tompa László képviselő-testületi tag elmondja, hogy néhány hónappal ezelőtt a Polgárőrség felé próbálta felajánlani a személygépkocsit. Mivel ezeknek a személygépkocsiknak elég magas a szerviz igénye, szeretné, ha a szervizelés költségeit is átvállalná a Kormányhivatal.

Bebes István polgármester elmondja, hogy ahogy az eddigiekben is így volt, az üzembentartó feladata lesz a gépkocsi fenntartása.

Bebes István polgármester kéri a határozati javaslat elfogadását.

Körmend Város Önkormányzata Képviselő-testülete a határozati javaslatot 11 igen és 1 nem szavazattal elfogadja, és a következő határozatot hozza:

**117/2015.( XI.26.) önkormányzati határozat**

Körmend város Önkormányzata Képviselő-testülete jóváhagyja a Körmend város Önkormányzata és a Vas Megyei Kormányhivatal között kötendő, jelen előterjesztéshez csatolt megállapodást, és felhatalmazza a polgármestert annak aláírására.

**11./ Dr. Batthyany Strattmann László Kórházért Közalapítvány alapító okiratának módosítása**

Előterjesztő: **Bebes István polgármester**

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy egy éve döntött a testület arról, hogy kezdeményezi Közalapítványainak a közhasznú minősítésük megszerzését. A tavalyi évet a harc jellemezte e kérdéskörben. Két közalapítvány már megszerezte a státust, itt az idő, hogy a Kórházért Közalapítvány esetében is sor kerüljön erre.

Csák Tamás képviselő-testületi tag a Társadalmi és Ifjúsági Ügyek Bizottságának véleményét tolmácsolva támogatja a határozati javaslat elfogadását.

Bebes István polgármester kéri a határozati javaslatok elfogadását.

Körmend Város Önkormányzata Képviselő-testülete a határozati javaslatot 12 igen szavazattal elfogadja, és a következő határozatot hozza:

**118/2015.( XI.26.) önkormányzati határozat**

Körmend város Önkormányzata Képviselő-testülete, mint a Dr. Batthyany Strattmann László Kórházért Közalapítvány alapítója a Közalapítványnak az előterjesztéshez mellékelt, új, egységes szerkezetű alapító okiratát a melléklet szerinti tartalommal elfogadja, egyúttal felhatalmazza a Polgármestert arra, hogy az illetékes Törvényszék előtt kezdeményezze a Közalapítvány közhasznú jogállásának megszerzését

**12./ A 171/1997. (VIII.26.) sz. határozat visszavonása**

Előterjesztő: **Bebes István polgármester**

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy a törvény pontosan szabályozza, hogy egy pártnak miből lehet bevétele, és honnét kaphat támogatást. A 1997-es határozatot az előző testület hozta, de ezt most vissza kell vonni.

Faragó Gábor képviselő-testületi tag a Pénzügyi és Városüzemeltetési Bizottság véleményét tolmácsolva támogatja a határozati javaslat elfogadását.

Bebes István polgármester kéri a határozati javaslat elfogadását.

Körmend Város Önkormányzata Képviselő-testülete a határozati javaslatot 12 igen szavazattal elfogadja, és a következő határozatot hozza:

**119/2015.( XI.26.) önkormányzati határozat**

Körmend város Önkormányzata Képviselő-testülete az 1989. évi XXXIII. törvény 4.§ (2) bekezdése alapján a jogelőd Önkormányzat 171/1997. (VIII.26.) sz. határozatát visszavonja azzal, hogy a határozatban foglaltak 2014. január 1-ére visszamenőleg már nem alkalmazhatóak**.**

**13./ Zeneiskola jövőjének megalapozása**

Előterjesztő: **Bebes István polgármester**

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy két tehetséges fiatal zenepedagógus telepedne le Körmenden, akik fiatalok, motiváltak és tehetségesek. Kéri, hogy a testület nyújtson segítséget ahhoz, hogy Körmenden tudjanak házat vásárolni, egy kamatmentes, visszatérítendő támogatás formájában.

Faragó Gábor képviselő-testületi tag a Pénzügyi és Városüzemeltetési Bizottság véleményét tolmácsolva támogatja a határozati javaslat elfogadását. Gyermekei révén személyesen is érintett az ügyben, ismeri a kérelmező, szinte barátként viszonyul a gyermekekhez, akik így szívesen járnak az oktatásra. Fuvola és klarinét művészekről van szó, akik felajánlották, hogy bármilyen városi rendezvényen ingyen fellépnek, így színesítve a rendezvényt. A férj önálló est összeállításán dolgozik, melyet akárhol ad elő, akkor is Körmend hírnevét viszi magával. Akár azzal is lehetne őket segíteni, hogy az első három évben nem fizetnek semmit, és a következő 7 évben fizetik vissza a kölcsönt.

Auer Miklós képviselő-testületi tag elmondja, hogy véleménye szerint ezzel nem a Zeneiskola jövőjét alapozzák meg, hanem szinten tartják és fejlesztik, kéri más cím adását.

Czvitkovics Gyula képviselő-testületi tag a Városfejlesztési és Városüzemeltetési Bizottság véleményét tolmácsolva támogatja a határozati javaslat elfogadását.

Csák Tamás képviselő-testületi tag a Társadalmi és Ifjúsági Ügyek Bizottságának véleményét tolmácsolva támogatja a határozati javaslat elfogadását.

Faragó Gábor képviselő-testületi tag elmondja, hogy igenis a Zeneiskola jövőjének megalapozásáról beszélünk, hiszen az ott tanító tanárok kora fontos, sok nyugdíjas oktató is van, így előbb-utóbb nem lesz tanár.

Tompa László képviselő-testületi tag elmondja, hogy a zeneiskolában a hangszerek is elöregedtek, elhasználódtak, így a jövőben erre is gondolni kell.

Bebes István polgármester kéri a határozati javaslat elfogadását.

Körmend Város Önkormányzata Képviselő-testülete a határozati javaslatot 12 igen szavazattal elfogadja, és a következő határozatot hozza:

**120/2015.( XI.26.) önkormányzati határozat**

1. Körmend város Önkormányzata Képviselő-testület kinyilvánítja, hogy megőrzendő értékként tekint a városban folyó művészetoktatásra.
2. A Képviselő-testület ezért a Klebersberg Intézményfenntartó Központ Körmendi Tankerületétől érkezett megkeresés alapján úgy dönt, hogy két zenepedagógus Körmendre történő letelepítésével segítséget nyújt ahhoz, hogy a városban a művészetoktatás megmaradjon, és a zenei képzés kínálata bővüljön.
3. A Képviselő-testület ezért úgy dönt, hogy Tóth Zsolt és Tóthné Dér Enikő zenepedagógusok részére egyszeri, 3 m Ft. összegű, kamatmentes, visszatérítendő támogatást biztosít, mely támogatást a két zenepedagógus csak körmendi lakóház vételére fordíthatja. A támogatást a két zenepedagógus 10 éven belül köteles visszafizetni az Önkormányzat részére. A visszafizetési kötelezettség egyetemlegesen terheli a támogatásban részesülőket. A támogatás nyújtásának további feltétele az, hogy a két zenepedagógus 10 éven át Körmenden folytasson művészetoktatást, amennyiben ezen feltétel nem teljesül, úgy a nyújtott támogatás egyösszegben visszafizetendő az Önkormányzat részére. A Képviselő-testület felhatalmazza a Polgármestert arra, hogy megállapodást kössön a támogatásról, annak visszafizetésének rendjéről, ütemezéséről a zenepedagógusokkal azzal, hogy a nyújtott támogatás erejéig –annak biztosítékaként – jelzálogjogot kell az ingatlannyilvántartásban. bejegyeztetni a –részben a -támogatásból megvásárolt ingatlant érintően, azt megterhelve.

Felelős: jegyző megállapodás megkötéséért

Határidő: 15 nap megkötésre

**15./ Intézményi tanácsba történő delegálás.**

Előterjesztő: **Bebes István polgármester**

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést.

Csák Tamás képviselő-testületi tag a Társadalmi és Ifjúsági Ügyek Bizottságának véleményét tolmácsolva dr. Hadnagy Ádám urat javasolja delegálni.

Dr. Hadnagy Ádám képviselő-testületi tag megköszöni és elfogadja a delegálást.

Bebes István polgármester kéri a határozati javaslat elfogadását.

Körmend Város Önkormányzata Képviselő-testülete a határozati javaslatot 11 igen szavazattal, 1 tartózkodás mellett elfogadja, és a következő határozatot hozza:

**121/2015.( XI.26.) önkormányzati határozat**

1. Körmend város Önkormányzata Képviselő-testülete tudomásul veszi Csák Tamás képviselőnek a Körmendi Kölcsey Ferenc Gimnázium Intézményi tanácsában betöltött tagságáról történő lemondását 2015. november 26-i hatállyal.
2. Körmend város Önkormányzata Képviselő-testülete a nemzeti köznevelésről szóló 2011. évi CXC. törvény 73.§ (3) bekezdése alapján a Körmendi Kölcsey Ferenc Gimnázium Intézményi tanácsába delegálja **Dr. Hadnagy Ádám** képviselőt.

**16./ Körmendi Idősekért Nonprofit Kft. ügyvezetői részére jutalom megállapítása**

Előterjesztő: **Bebes István polgármester**

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy az intézmény azon fáradozik, hogy forrást teremtsen a költségvetésébe, hiszen a normatíva és a térítési díj nem fedezi a kiadásokat, a rentabilitáshoz 80-90 férőhelyre lenne még szükség. A Kft. nem fordult az idei évben az önkormányzathoz támogatásért, az ügyvezetők más forrásokért dolgoznak a költségvetés egyensúlya érdekében, ezt a munkát javasolja jutalom formájában elismerni.

Tompa László képviselő-testületi tag elmondja, hogy nem tudja támogatni a jutalmazást, hiszen úgy tudja, hogy a Kft. veszteséges.

Faragó Gábor képviselő-testületi tag a Pénzügyi és Városüzemeltetési Bizottság véleményét tolmácsolva támogatja a határozati javaslat elfogadását.

Csák Tamás képviselő-testületi tag a Társadalmi és Ifjúsági Ügyek Bizottságának véleményét tolmácsolva támogatja a határozati javaslat elfogadását.

Auer Miklós képviselő-testületi tag elmondja, hogy a két tételt összeadná és a dolgozók között osztaná szét.

Bebes István polgármester elmondja, hogy az ügyvezetőknek erre lehetősége van. Elmondja továbbá, hogy egy kis létszámú intézmény fenntartása, működtetése is komoly feladat. Ha egy intézmény nem fordul segítségért az önkormányzathoz, hanem becsatol máshonnan forrásokat, akkor igenis mindent megtett a működés érdekében és ezt jutalmazni lehet.

Bebes István polgármester kéri a határozati javaslat elfogadását.

Körmend Város Önkormányzata Képviselő-testülete a határozati javaslatot 9 igen, 2 nem szavazattal,1 tartózkodás mellett elfogadja, és a következő határozatot hozza:

**122/2015.( XI.26.) önkormányzati határozat**

Körmend város Önkormányzata Képviselő-testülete a Körmendi Idősekért Nonprofit Kft. két ügyvezetőjének az alábbi összegű jutalmat állapítja meg az év során végzett munkájuk elismeréseként:

* Dr. Bárány Győző ügyvezető bruttó 350.000 Ft. összegű jutalomban részesül
* Viserálek Sándorné ügyvezető bruttó 250.000 Ft. összegű jutalomban részesül.

**Jelentés az előző ülésen elhangzott interpellációkra tett intézkedésekről.**

Előterjesztő: **Forró Szilvia** irodavezető

*(Az előterjesztés írásos anyaga a jegyzőkönyvhöz mellékelve.)*

Auer Miklós képviselő-testületi tag az interpellációra kapott választ elfogadja.

Bán Miklós képviselő-testületi tag az interpellációra kapott választ elfogadja.

**Interpellációk:**

**Ferencz Gyula képviselő-testületi tag** elmondja, hogy

- több igény keletkezett a Rákóczi úti lakók részéről, hogy a déli oldalon lévő világítássort szeretnék, ha bekapcsolnák újra a hálózatba, mert a tavaszi és nyári időben, amikor a fák kilombosodnak, egyáltalán nem lehet látni a belső úton.

- kéri, hogy az Ipari úton biztosítsák, hogy csak minden 2. lámpa égjen, így az előző probléma anyagi vonzata megoldódna.

**Bán Miklós képviselő-testületi tag** elmondja, hogy

1. - 2013-ban a Berki és a Legény utca részén csatornázás volt, és a környékbeli lakosok kaptak egy ígéretet, hogy később azon a részen is megcsinálják az aszfaltozást.
2. - kéri, hogy a Sport utcában lévő vállalkozásokkal mérjék fel, hogy kell-e az utcában fekvőrendőr, mivel egyesek autópályának használják azt.

**Auer Miklós képviselő-testületi tag** elmondja, hogy

1. - a Vida József utcában a régi városkapunál van egy – útburkolatba beépített - fényjelző készülék, amit le kellene lemezelni – több hónapja be van törve - baleset megelőzése céljából.
2. - a Rákóczi és a Mátyás király utca kereszteződése az észak-keleti és a dél-nyugati zebráknál hetek óta nem működnek a fényjelző készülékek. Kéri azoknak mielőbbi helyreállítását baleset megelőzés céljából.
3. - sajnálja, hogy Körmend Óvárosának legrégebbi házai közül az egyiknek kidőlt a homlokzata a Templom utcában.

**Tompa László képviselő-testületi tag** elmondja, hogy

1. - a Somogyi Béla utca és a Rákóczi utca kereszteződésében – a MOL kútnál - jelzőlámpa elhelyezésére lenne szükség a biztonságos gyalogos és személygépkocsi forgalom megteremtése miatt
2. - kérdezi, hogy a Bástya utcában mikor kerül sor a karácsonyi díszek kihelyezésére
3. - a Mátyás király utca, IV. Béla Király utca és a Rákóczi utca kereszteződésénél a lámpák nem világítanak
4. - a Bástya és a Zrínyi Miklós utca kereszteződésénél is kiégett néhány lámpa, így szükség van az égők cseréjére
5. - kérdezi, hogy a mozi parkoló és a Bástya utca útburkolatai jeleinek felfestése mikor fog megtörténni
6. - jelzi, hogy pozitív visszajelzéseket kapott Dr. Hadnagy Ádám játszóterekkel kapcsolatos fórumáról
7. - erre a költségvetési évre betervezték még a 208 lakás, a Várkert és a Rákóczi utca terveit, véleménye szerint a Bartók lakótelep és a Kauz-rét is megérdemelné ugyanezen tervezést és a kivitelezést
8. - Kérdezi, hogy a 2015. évre betervezett költségvetések alapján a Bástya utca, Kölcsey utca, a mozi és IV. Béla Király utca és a Bástya utcai körforgalom terve - amire 2.500.000 forintot szavaztak meg erre az évre - hol tart
9. - köszönetet mond azoknak, akik a Rábán-aluli rész gyors csatornázásának munkálataiban részt vettek, valamint azoknak, akik a kerékpárutat rendkívül szakszerű módon építik, köszönet jár továbbá a városgondnokságnak az igényes parképítő tevékenységért

További kérdés, vélemény nem hangzik el. Bebes István polgármester a Képviselő-testület ülését 15 óra 40 perckor bezárja.

K. m. f.

Bebes István dr. Stepics Anita

polgármester jegyző